input: REGULAMENTUL (UE) NR. 758/2013 AL COMISIEI
  din 7 august 2013
  de corectare a anexei VI la Regulamentul (CE) nr. 1272/2008 al Parlamentului European și al Consiliului privind clasificarea, etichetarea și ambalarea substanțelor și a amestecurilor
  (Text cu relevanță pentru SEE)
  COMISIA EUROPEANĂ,
  având în vedere Tratatul privind funcționarea Uniunii Europene,
  având în vedere Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (1), în special articolul 53,
  întrucât:
  (1)
  Verificările efectuate au evidențiat erori în anexele I, II, IV și V la Regulamentul (CE) nr. 790/2009 al Comisiei din 10 august 2009 de modificare, în scopul adaptării la progresul tehnic și științific, a Regulamentului (CE) nr. 1272/2008 al Parlamentului European și al Consiliului privind clasificarea, etichetarea și ambalarea substanțelor și amestecurilor (2). Prin urmare, aceste erori trebuie corectate.
  (2)
  Clasificarea și etichetarea, armonizate și corectate, a substanțelor trebuie să se aplice de la data intrării în vigoare a prezentului regulament. Furnizorii nu trebuie să aibă obligația de a reeticheta și de a reambala substanțele și amestecurile deja introduse pe piață în conformitate cu Regulamentul (CE) nr. 1272/2008 înainte de intrarea în vigoare a prezentului regulament. Furnizorii trebuie să aibă totuși posibilitatea de a aplica dispozițiile prezentului regulament substanțelor și amestecurilor deja introduse pe piață, pe bază de voluntariat.
  (3)
  Măsurile prevăzute de prezentul regulament sunt conforme cu avizul comitetului instituit în temeiul articolului 133 din Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (3).
  ADOPTĂ PREZENTUL REGULAMENT:
  Articolul 1
  În partea 3 din anexa VI la Regulamentul (CE) nr. 1272/2008, intrările din tabelul 3.1, astfel cum a fost modificat în anexele I și II la Regulamentul (CE) nr. 790/2009, care corespund intrărilor stabilite în anexa I la prezentul regulament se înlocuiesc cu intrările prevăzute în anexa respectivă.
  Articolul 2
  În partea 3 din anexa VI la Regulamentul (CE) nr. 1272/2008, intrările din tabelul 3.2, astfel cum a fost modificat în anexele IV și V la Regulamentul (CE) nr. 790/2009, care corespund intrărilor stabilite în anexa II la prezentul regulament se înlocuiesc cu intrările prevăzute în anexa respectivă.
  Articolul 3
  Intrările prevăzute în anexa III la prezentul regulament se adaugă la tabelul 3.1 din partea 3 din anexa VI la Regulamentul (CE) nr. 1272/2008.
  Articolul 4
  Intrările prevăzute în anexa IV la prezentul regulament se adaugă la tabelul 3.2 din partea 3 din anexa VI la Regulamentul (CE) nr. 1272/2008.
  Articolul 5
  Furnizorii nu au obligația de a reeticheta și de a reambala substanțele enumerate în anexele la prezentul regulament, sau substanțele și amestecurile care le conțin, pe care le-au introdus deja pe piață în conformitate cu Regulamentul (CE) nr. 1272/2008 înainte de intrarea în vigoare a prezentului regulament.
  Articolul 6
  Prezentul regulament intră în vigoare în a treia zi de la data publicării în Jurnalul Oficial al Uniunii Europene.
  Prezentul regulament este obligatoriu în toate elementele sale și se aplică direct în toate statele membre.
  Adoptat la Bruxelles, 7 august 2013.